Látni akarja az áldozatot? Nem? Akkor, miért fotóz? – Egy magyar sofőrre is kiakadtak a német rendőrök
Egy rendőr egészen szokatlan módon intézkedett két autóssal szemben, akik mobiltelefonjukkal fotózták egy baleset helyszínét a németországi A6-os autópályán.
Már kétmillióan látták azt a videót a Bayerischer Rundfunk Facebook-oldalán, amelyen egy német rendőr megmutatja egy halálos baleset áldozatait azoknak a sofőröknek, akik a tragédia helyszínét fotózták.

Az egyenruhás előbb odalép egy kisteherautóhoz, akinek a vezetőjéről hamar kiderül, hogy cseh származású. A rendőr arra kéri, szálljon ki, mutatni szeretne neki valamit, majd megkérdezi tőle, akar-e látni halott embereket, esetleg lefotózná-e őket.

Ezen a ponton láthatóan nagyon zavarba jött a férfi, és inkább nem élt volna a lehetőséggel, mire a rendőr közli vele, szégyellje el magát és megbüntette őt 128,5 euróra a fotózás miatt – írja a 24.hu, amely a tudósítást találta.

A videó második felében egy magyar kamionsofőrt próbál odavezetni az áldozatokhoz, akik szintén magyarok voltak.

„Nézze meg! Magyarországról jöttek. Nem akarja látni? Akkor miért készít képeket róluk? A saját országából jöttek. Szégyellje magát” – mondta a rendőr. A magyar kijelenti, hogy bocsánat, illetve hogy nem érti, amit a rendőr magyaráz. Bár az a felvételből nem derül ki, valószínűleg ő is megkapta a 128,5 eurós bírságot.

Ha máskor is tudni szeretne hasonló dolgokról, lájkolja a HVG Autó rovatának Facebook-oldalát.
Autobahn német rendőrök autós videó német autópálya baleseti helyszín balesetnél fotózás